Talle renosterhorings in pakhuis gevindDie sewentien renosterhorings wat ontdek is (Foto: SAPD) Altesaam 17 renosterhorings is Maandag tydens ŉ multidissiplinêre operasie in ŉ pakhuis in Kemptonpark in Gauteng gevind en op beslag gelê. Die multidissiplinêre ondersoekspan het bestaan uit lede van die Valke se ernstige georganiseerde misdaadeenheid, die polisie se misdaadintelligensie-eenheid asook doeane- en omgewingsakebeamptes. Kapt. Ndivhuwo Mulamu, woordvoerder van die Valke, sê hulle het inligting ontvang oor ŉ verdagte besending wat by die pakhuis afgelaai is. “Daar is voorgegee dat die besending ŉ krat hoendervoer is wat na Kuala Lumpur in Maleisië uitgevoer moet word,” sê Mulamu. Owerhede het op die pakhuis toegeslaan en die besending begin deursoek. “Altesaam 17 renosterhorings van verskillende groottes en wat saam 72,4 kg weeg, is gevind en op beslag gelê.” Niemand is nog in hegtenis geneem nie, maar die polisie volg inligting op.